### ก้าวสู่ทศวรรษที่ 5 ระบบยาประเทศไทย: พลิกโฉมนโยบายยาเพื่อเศรษฐกิจและสุขภาพที่ยั่งยืน

อย. พร้อมด้วยเครือข่ายพันธมิตรจัดประชุมวิชาการ “ก้าวสู่ทศวรรษที่ 5 ระบบยาประเทศไทย” ยกระดับระบบยาของประเทศไทยให้มั่นคงและยั่งยืน พร้อมส่งเสริมเศรษฐกิจและมาตรฐานระบบยาให้ทัดเทียมระดับสากล เพื่อให้ประเทศไทยเป็นศูนย์กลางบริการทางการแพทย์ของภูมิภาค

วันนี้ (2 เมษายน 2568) ณ โรงแรมแกรนด์ ริชมอนด์ สไตลิช คอนเวนชั่น จังหวัดนนทบุรี **ดร.ณหทัย ทิวไผ่งาม ผู้ช่วยรัฐมนตรีประจำสำนักนายกรัฐมนตรี ได้รับมอบหมายจากรองนายกรัฐมนตรี นายประเสริฐ จันทรรวงทอง ประธานกรรมการพัฒนาระบบยาแห่งชาติ** ให้เป็นประธานในพิธีเปิดการประชุมวิชาการ “ก้าวสู่ทศวรรษที่ 5 ระบบยาประเทศไทย” ในการนี้ ดร.ณหทัยกล่าวถึงการพัฒนานโยบายแห่งชาติด้านยาที่เริ่มดำเนินการครั้งแรกเมื่อปี 2524 และต่อเนื่องมากว่า 4 ทศวรรษ ซึ่งปัจจุบันตามนโยบายแห่งชาติด้านยา (พ.ศ. 2566 - 2570) ได้วางวิสัยทัศน์ “ระบบยาที่มั่นคง บนพื้นฐานของการวิจัยและพัฒนายา ประชาชนเข้าถึงยาคุณภาพอย่างทั่วถึงและปลอดภัย” เพื่อเป็นกรอบรากฐานในการก้าวสู่ทศวรรษที่ 5 พร้อมรับมือกับความท้าทายอันหลากหลาย อาทิ สังคมผู้สูงอายุ การเปลี่ยนแปลงสภาพภูมิอากาศ ปัญหาสิ่งแวดล้อม ความก้าวหน้าทางเทคโนโลยี และการเชื่อมต่อการค้า-การลงทุน

นโยบายดังกล่าวสอดคล้องกับแนวทางของรัฐบาลที่มุ่งยกระดับมาตรฐานระบบยาให้ทัดเทียมระดับสากลและเสริมสร้างให้ประเทศไทยเป็นศูนย์กลางบริการทางการแพทย์ในภูมิภาค ภายใต้แนวคิด “Bridging Health and Wealth: The Strategic Impact of Drug System” ซึ่งมุ่งเน้นให้ระบบยาที่มีประสิทธิภาพสามารถเสริมความเข้มแข็งให้กับระบบสุขภาพและขับเคลื่อนเศรษฐกิจของประเทศไปพร้อมกัน

ด้าน **นายแพทย์สุรโชค ต่างวิวัฒน์ เลขาธิการคณะกรรมการอาหารและยา** กล่าวเพิ่มเติมว่า การประชุม  
ในวันนี้มีการอภิปรายในประเด็นสำคัญหลากหลาย อาทิ ประสบการณ์ 4 ทศวรรษของนโยบายยา จุดเริ่มต้นและการผลักดันนโยบายสู่อนาคตที่ยั่งยืน รวมถึงแนวโน้มในทิศทางนโยบายด้านยาในต่างประเทศ นอกจากนี้ ยังมีการนำเสนอประสบการณ์และความท้าทายในการส่งเสริมการเข้าถึงยาและสนับสนุนอุตสาหกรรมยา ควบคู่กับการจัดแสดงนิทรรศการนวัตกรรมและพิธีมอบรางวัลเพื่อเชิดชูบุคคลและเครือข่ายที่มีบทบาทสำคัญในการพัฒนาระบบยา

งานประชุมวิชาการในครั้งนี้ไม่เพียงแต่เป็นเวทีแลกเปลี่ยนความรู้และประสบการณ์ ยังเป็นจุดเริ่มต้นแห่งการร่วมแรงร่วมใจของภาคส่วนต่าง ๆ เพื่อขับเคลื่อนแผนปฏิบัติการพัฒนาระบบยาของประเทศให้มั่นคงและยั่งยืนในอนาคต โดยมีเป้าหมายเพื่อให้ประชาชนเข้าถึงยาคุณภาพและปลอดภัย พร้อมส่งเสริมเศรษฐกิจและมาตรฐานสุขภาพสู่ระดับนานาชาติอย่างแท้จริง

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

วันที่เผยแพร่ข่าว 2 เมษายน 2568 / ข่าวแจก 132 ปีงบประมาณ พ.ศ. 2568